ועדת החינוך והתרבות, כנסת 15, פרוטוקול מספר 412, 2002-02-12 09:00

זבולון אורלב: שלום, אני פותח את ישיבת הוועדה.

זבולון אורלב: בישיבה הראשונה דברנו עם עניינים כלליים ועקרוניים הנוגעים לקשר שבין משדרי פורנוגרפיה ובין התנהגות אלימה בקרב ילדים.

זבולון אורלב: השבוע התקיים יום עיון בטלוויזיה החינוכית בהשתתפות כל ערוצי הטלוויזיה, כדי לנסות וליצור אמנה לכל ערוצי הילדים בכל הרשתות, כדי למנוע שידורים מזיקים שהם רווי אלימות, מין וסמים.

זבולון אורלב: באותו יום עיון השתתפו שני חוקרים מהחוג לתקשורת באוניברסיטת תל אביב, אחת מהם היא דפנה למיש, שפרסמה מחקר העוקב אחר הקשר בין צפייה בטלוויזיה להתנהגות אלימה בקרב ילדים.

זבולון אורלב: היא אמרה לי כי היא הוכיחה באופן חד משמעי כי ישנו קשר הדוק בין שני הגורמים.

זבולון אורלב: בסוף הישיבה הקודמת בקשנו מהמציעים לראות האם ניתן לגבש נוסח אחיד בין שתי ההצעות.

זבולון אורלב: אני רואה כי כבר מונחת לפנינו הצעה כזו.

זבולון אורלב: אנו מקדמים בברכה את סגן השר, יצחק וקנין.

יגאל ביבי: ישנן שתי הצעות, האחת של חה"כ מיכאל איתן, והשנייה של קבוצת חברי כנסת בראשותי.

יגאל ביבי: שתי ההצעות אינן סותרות אחת את השנייה, הן יכולות להשלים אחת את השנייה.

יגאל ביבי: ההצעה של חה"כ מיכאל איתן מתמקדת יותר בצד הטכני של העניין, כיצד לארגן כך שמי שלא ירצה לצפות בערוץ מסוים בחבילה הכוללת, יוכל לעשות זאת.

יגאל ביבי: ההצעה שלנו מגבילה יותר את המשדרים.

יגאל ביבי: ההצעה שלנו אומרת כי בין אם יש לך רשיון ובין אם יש לך זיכיון, אתה חייב לקיים את החוק, אין דרך להימלט.

יגאל ביבי: ערכנו כמה פגישות עם אנשי הכבלים.

יגאל ביבי: אני דיברתי עם מיכל כדורי לא פעם ועם ארגוני הנשים, ומאוד הופתעתי מהם לטובה.

יגאל ביבי: אני שמחתי מאוד לראות כי המאבק הוא לא מאבק בין חילונים ודתיים, אלא בין ציבור החושב כי הטלוויזיה היא כלי טוב, לבין אלה החושבים כי הטלוויזיה יכולה גם להשחית.

יגאל ביבי: אנחנו נפגשנו עם חה"כ מיקי איתן וסיכמנו איתו, כי אנו נגיש את שתי ההצעות לקריאה ראשונה ובתקופה הזו אנו לא נמהר להציג אותן לקראת קריאה שנייה ושלישית, אלא נשב עם מועצת הכבלים והלווין ונדון בעניין.

יגאל ביבי: כך שבסופו של דבר נגיע לנוסח שישלב בין הצעתו של מיקי לבין ההצעה שלנו.

יגאל ביבי: אני אישית יודע כי לא ניתן לבטל את המשדרים האלה לגמרי, אך מצד שני לא ניתן להשאיר את זה כפי שזה היה עד עכשיו, כאשר ישנם שלושה ערוצים כאלה.

מיכל רפאלי-כדורי: מה פשר הנוסח: "נשים, ילדים ובני אדם באשר הם"?

מיכל רפאלי-כדורי: נשים הן לא בני אדם?

יהודית נאות: אני מציעה, שנראה נוסח מדויק לפני שנאשר אותו לקריאה ראשונה.

יהודית נאות: אני באופן עקרוני לא סובלת את המשדרים הפורנוגרפיים, מהטעמים שהציגו ארגוני הנשים בישיבה הקודמת.

יהודית נאות: מצד שני, אני חושבת שצריכה להיות בקרה לא באופן של איסור גורף.

יהודית נאות: אני תומכת בהצעה של חה"כ מיקי איתן האומרת כי צריכה להיות מועצה, וזאת כיוון שהדברים הם משתנים.

יהודית נאות: בנוסח של חברי הכנסת בראשות יגאל ביבי, כתוב כי יש איסור על הצגת "יחסים מיניים", ובורסיה הקודמת באופן "שיש בהם ביזוי".

יהודית נאות: אני חושבת, כי אלה מושגים לא מוחלטים, מה שמבזה בעיני, לא בהכרח מבזה בעיני אחר.

יהודית נאות: על כן אני טוענת כי צריך לאפשר מנגנון של שיקול דעת, והמועצה לשידורי כבלים היא המנגנון הראוי לדעתי, משום שמלבד הנושא של הסרטים הפורנוגרפיים, אנו מדברים על עוד נושאים שאולי רצוי לפקח עליהם ולקבוע את המידתיות הראויה.

יהודית נאות: הצעתו של חה"כ מיקי איתן מבחינה קונספטואלית, היא ההצעה הנכונה.

יהודית נאות: חה"כ יגאל ביבי, כמחוקק אתה לא יכול באופן גורף לאסור צפייה במשדרים אלו, כל אדם יחליט בעצמו אם הוא מעוניין לצפות בהם או לא.

יהודית נאות: מישהו אמר לי כי ברגע שאנו מתירים את משדרי הפורנוגרפיה אנו מעודדים את תעשיית הפורנוגרפיה.

יהודית נאות: אני לא חושבת כי זה נכון.

יצחק וקנין: זו התעשייה שמגלגלת הכי הרבה כסף בעולם.

אסתר הרצוג: 56 מיליארד דולר בשנה בארצות הברית.

יהודית נאות: תעשיית הסמים מגלגלת יותר כסף.

יהודית נאות: אני חושבת כי צריך לעבד את הצעתו של חה"כ מיקי איתן וללכת איתה לקריאה ראשונה.

זבולון אורלב: ההצעה של מיקי איתן דוחקת את הבעיה לפתחה של המועצה.

זבולון אורלב: כלומר, המועצה יודעת טוב יותר מה נכון מחברי הכנסת.

יהודית נאות: תפקיד המועצה לצפות במשדרים ולומר מה כן ישודר ומה לא.

יהודית נאות: לפי הצעתו של חה"כ יגאל ביבי, אנו נאמר על הכל לא.

מיכל רפאלי-כדורי: המועצה יותר מקצועית בלבחון שידורים.

זבולון אורלב: אף אדם לא יותר מקצועי מאף אדם היושב פה ביחס לשאלה הספציפית מהו משדר מין.

נגה רובינשטיין: למועצה יש יותר דינמיות.

נגה רובינשטיין: למשל, שימוש באמצעים טכנולוגים שניתן להכניס.

נגה רובינשטיין: ההצעה של חה"כ מיקי איתן קובעת כלל באופן מצומצם יותר או רחב יותר, תלוי בבחירתכם, אך היא מאפשרת למועצה להתקין כללים ליישום של אותו כלל.

זבולון אורלב: אני מוכן להוסיף זאת להצעת החוק, אך קודם כל צריך להיקבע העיקרון, מה מותר ומה אסור.

זבולון אורלב: ההצעה של חה"כ מיקי איתן מתעלמת מהשאלה מה מותר ומה אסור.

זבולון אורלב: היא אומרת: "לא ישדר בעל זיכיון או בעל רשיון לשידורים משדרים למבוגרים".

זבולון אורלב: היא לא קובעת את הנורמה הערכית.

זבולון אורלב: אני כמחוקק אומר לך כי הביטוי "שידורי תועבה" נכשל, הוא ביטוי שאין לו שום משמעות.

זבולון אורלב: אף אדם לא הורשע עדיין על שידור שידורי תועבה.

זבולון אורלב: הביטוי הזה הוא אחד הכישלונות המשפטיים הקשורים בעניין.

זבולון אורלב: צריך להגדיר שיפוט ערכי, שזהו תפקידה של הכנסת, ולא תפקיד של מועצה ציבורית.

זבולון אורלב: אני מסכים כי היישום של זה צריך להיות בידי אנשי מקצוע.

זבולון אורלב: צריכה להיות קודם כל נורמה ערכית אשר תקבע מה מותר ומה אסור, ואנו רוצים קודם כל לקבוע כי שידורי מין הם מזיקים.

זבולון אורלב: אנו רוצים לומר הגדרה מינימלית לגבי מהם משדרי מין מזיקים, ואחר כך אנו נעביר את היישום למועצה על פי המנגנון שמציע חה"כ מיקי איתן.

מיכל רפאלי-כדורי: שידורי מין מזיקים כאשר הם משודרים באופן חופשי, לא על ידי הצפנה, בשעות היום, ויש בהם התעללות, אלימות, כפייה, קטינים, בעלי חיים, השפלה וכו'.

מיכל רפאלי-כדורי: אם הם שידורים המשודרים בין מבוגרים, על ידי הצפנה, בשעות הלילה, הם לא מזיקים.

זבולון אורלב: שידורים פורנוגרפיים, הם שידורים מזיקים באשר הם, זו עמדתי הערכית.

זבולון אורלב: העמדה שלך היא שונה.

זבולון אורלב: את אומרת כי שידורי מין בהסכמה עם קלוז-אפ במקומות מוצנעים, זה בסדר.

זבולון אורלב: על כך הכנסת צריכה להחליט.

אתי בנדלר: אני מבקשת להפנות את תשומת הלב להבדלים בין שתי הצעות החוק.

אתי בנדלר: הצעתו המעודכנת של חה"כ יגאל ביבי הוצעה כהצעת חוק פרטית, וגם כהסתייגות לחוק הבזק הקיים.

אתי בנדלר: ההסתייגות התקבלה, כך שבאופן מעשי היום במסגרת סעיף 6כה ל"חוק התקשורת בזק ושידורים", העוסק בשידורים אסורים נאמר: " בעל רשיון לשידורי כבלים לא ישדר שידורים שהוא ערוץ שעיקר שידוריו הם משדרי מין".

אתי בנדלר: אחר כך ישנה הגדרה של משדרי מין.

אתי בנדלר: ההצעה הנוכחית של חה"כ יגאל ביבי איננה מדברת על ערוץ שעיקר שידוריו הם משדרי מין, אלא מדברת על משדרים פורנוגרפיים, כלומר, כל משדר שיענה להגדרה של משדר פורנוגרפי, יהיה משדר אסור.

אתי בנדלר: אם בהתאם להצעה המקורית דובר על כך שלא יהיה איסור גורף על צפייה בשידורים פורנוגרפיים ובמשדרי מין, אלא זה יהיה מותר רק בטכניקה של תשלום לפי צפייה, היום, בהתאם להצעה המעודכנת, יהיה על כך איסור מוחלט.

מיכאל איתן: מה ההבדל בין שידור פורנוגרפי לשידורי מין?

אתי בנדלר: הכוונה היא לאסור כל משדר פורנוגרפי.

מיכאל איתן: אם כך, מדובר גם על קטע בתוך תוכנית.

מיכאל איתן: אם ירצו להכניס קטע פורנוגרפי בתוך כתבת חדשות, זה יהיה אסור.

אתי בנדלר: נכון.

אתי בנדלר: השאלה היא מהו משדר פורנוגרפי, או משדר מין.

אתי בנדלר: ההבדל השני בין שתי הגרסאות, הוא בהגדרה של משדרי מין, או כפי שהיום הוצע לקרוא להם משדרים פורנוגרפיים.

אתי בנדלר: אני חושבת כי החלפת המילה מין במילה פורנוגרפיה, מעידה על כוונת המציע.

אתי בנדלר: המילה פורנוגרפיה היא מושג בינלאומי המצביע על ההקשר השלילי.

אתי בנדלר: הקונוטציה הרבה יותר ברורה כאשר מדובר בפורנוגרפיה לעומת מין.

מיכאל איתן: המילה פורנו פרושה זנות ביוונית.

מיכאל איתן: זהו צמצום.

אסתר הרצוג: זהו אינו צמצום.

אסתר הרצוג: מדובר על זנות מצולמת.

מיכאל איתן: זהו צמצום למילה מין.

אתי בנדלר: לצורך העניין זה לא משנה אם נקרא לזה משדרי מין, משדרים פורנוגרפיים, או משדרים למבוגרים, כיוון שמה שחשוב הוא מה כלול בתוך ההגדרה.

אתי בנדלר: אני מציעה לשים לב להבדלים בין ההגדרה של משדרי מין, כפי שמצויה היום בחוק, או כפי שהיא עמדה בפני הוועדה בנוסח הקודם שעמד לפניה לדיון, לבין הנוסח המוצע היום המופיע בשתי גרסאות, האחת של חה"כ יגאל ביבי, והשנייה של סגן השר ועקנין.

אתי בנדלר: יש לנו בעצם שלוש הגדרות.

אתי בנדלר: בהצעתו של חה"כ מיקי איתן ההגדרה של משדרי מין או משדרים פורנוגרפיים איננה כלולה בחוק עצמו, והיא מציעה כי המועצה היא שתקבע את התכנים של ההגדרה הזו.

אתי בנדלר: היא אינה אוסרת את הצפייה בשידורים אלה, אלא היא קובעת מנגנון לפיו יהיה ניתן להחליט מתי ואיך יהיה מותר לצפות במשדרים מן הסוג הזה.

נגה רובינשטיין: אני מבקשת כי לפני שתצביעו על הצעות החוק לקראת קריאה ראשונה, תתנו לממשלה לדון בעניין.

נגה רובינשטיין: הממשלה לא יכלה להתייחס להצעות, כיוון שהן עדיין לא הובאו לפניה.

יהודית נאות: מה היתה עמדת הממשלה בקריאה טרומית?

יגאל ביבי: הממשלה לא התערבה.

יגאל ביבי: העובדה היא שהחוק עבר בקריאה טרומית ברוב של 52 חברי כנסת.

זבולון אורלב: אנו כרגע לא עוסקים בעמדת הממשלה.

זבולון אורלב: אני לא אשנה את דעתי בגלל עמדת ממשלה.

נגה רובינשטיין: אין לנו עמדה מגובשת, כיוון שהוצעו כאן היום נוסחים חדשים שעדיין לא הובאו בפני הממשלה.

זבולון אורלב: בנוסחים המוצעים היום אין איזשהו שינוי דרמטי מן הנוסח המקורי.

דורית ענבר: המציע אמר כי הוא לא חושב כי ניתן לאסור באופן גורף את הצפייה במשדרי מין.

דורית ענבר: הרי כולנו יודעים כי ישנן קלטות של משדרי מין שהן גרועות הרבה יותר מהמשדרים בכבלים.

דורית ענבר: אני חושבת כי המציע אינו מתכוון למה שכתוב בנוסח ההצעה.

זבולון אורלב: את אומרת כי ההצעה המקורית מדברת על איסור ערוץ מסוים ואם יש שידור פורנוגרפי בערוץ שלא עיקר שידוריו הם שידורי מין, לכאורה זה מותר.

זבולון אורלב: גם אם ערוץ מתנדב לשדר שידורים פורנוגרפיים שעה ביום ושאר 23 שעות שידורים אחרים, לפי ההצעה של חה"כ יגאל ביבי זה מותר, כיוון שלא מדובר על עיקר שידוריו.

דורית ענבר: זה לפי הנוסח הקודם.

דורית ענבר: ההצעה הזו לא כתובה כך, ובנוסף לכך ההגדרה כפי שהיא כתובה היא הגדרה מאוד לא זהירה.

דורית ענבר: אני מבקשת מיו"ר הוועדה להזכיר כי בפעם הקודמת נאמר כי ראשית ייעשה ניסיון לעשות איחוד בין שתי הצעות החוק.

דורית ענבר: הצעתו של חה"כ איתן איננה מגדירה מה אסור, ומצד שני הצעתו של חה"כ ביבי איננה תואמת את מה שהוא עצמו רוצה.

מיכאל איתן: החוק מגדיר מה מותר ומה אסור, החוק קובע כי חל איסור על פרסומי תועבה.

זבולון אורלב: מיקי, אין הגדרה לשידורי תועבה.

מיכאל איתן: ברגע שאדם יבוא וירצה לתת פרשנות למה זה פורנוגרפיה, הפרשנות תהייה סובייקטיבית בכל מיקרה.

זבולון אורלב: יש רק הבדל אחד, והוא שפורנוגרפיה זה מושג בינלאומי.

מיכאל איתן: החוק בישראל קובע כי פרסום תועבה הוא דבר אסור.

זבולון אורלב: אם כך היה המצב, אז לא היו צריכים לשדר שום דבר כזה בשום מקום ובשום דרך.

מיכאל איתן: אולי לא אוכפים את החוק.

דורית ענבר: אם פורנוגרפיה היתה תועבה לא היה ניתן לשדר אותה בכלל.

דורית ענבר: תועבה היא איסור נפרד והיא אסורה מכל וכל.

דורית ענבר: רוצים לנסח היום חוק תקשורת מגביל אשר יקבע מהם שידורי מין או פורנוגרפיה.

מיכאל איתן: פורנוגרפיה זה יותר מתועבה.

זבולון אורלב: אני לא ראיתי באף ערוץ או באף הצגה אזכור כי הם כוללים שידורי תועבה, אך אני מכיר הרבה ערוצים בהרבה מקומות בעולם הקוראים לעצמם ערוץ פורנוגרפי.

זבולון אורלב: גם YES פרסמו כי הם משדרים ערוץ ארוטיקה וערוץ פורנוגרפיה.

זבולון אורלב: המילה פורנוגרפיה היא מושג, ותועבה היא איננה מושג, היא מילה כללית שמעולם לא עמדה למבחן משפטי, שאין לה שום נורמה בינלאומית, שאין לה אח ורע, איש לא הואשם והורשע בגללה.

זבולון אורלב: אם תציג מראה מסוים, תשעה מתוך עשרה יסכימו מה זו פורנוגרפיה.

מיכאל איתן: אני לא מסכים אתך.

מיכאל איתן: במקרים הגבוליים תהינה כמה דעות.

מיכאל איתן: אני לא בטוח גם שאנשים לא הואשמו על פרסומי תועבה.

זבולון אורלב: שולמית אלוני ואני הגשנו בג"ץ כנגד ערוצי YES ערב פתיחת ערוץ הפורנוגרפיה.

זבולון אורלב: אז היתה לי הזדמנות ללמוד את הסוגייה הזו עם עו"ד ד"ר רענן הר-זהב.

זבולון אורלב: נציגי YES לא הכחישו כי הם משדרים ערוץ פורנוגרפיה.

זבולון אורלב: המחלוקת בבג"ץ היתה על כך שאין איסור כללי על פרסום השידורים הללו.

זבולון אורלב: רק אם ישנה טענה ספציפית לגבי סרט מסוים, ניתן לדון בה מבחינה משפטית ולאסור את הסרט הספציפי.

מיכאל איתן: על בסיס מה יאסרו את הסרט הספציפי?

אתי בנדלר: אם אותו סרט ספציפי עונה על ההגדרה של תועבה.

זבולון אורלב: אני למדתי מאותו מקרה, כי הנורמה של איסור פרסומי תועבה איננה מכסה את איסור שידורי פורנוגרפיה.

זבולון אורלב: מיקי, אתה צריך להחליט עכשיו אם אתה מעוניין או לא מעוניין לקבוע איסור על שידורי פורנוגרפיה.

זבולון אורלב: אם אתה מעוניין לקבוע איסור, אתה צריך לשנות את המילה תועבה למילה שידורי פורנוגרפיה.

זבולון אורלב: אנו צריכים לקבוע את הנורמה הערכית ולא המועצה.

מיכאל איתן: גם בתוך המונח פורנוגרפיה, ישנן רמות שונות של פורנוגרפיה.

זבולון אורלב: בכך בית המשפט יחליט.

זבולון אורלב: הרי בסופו של דבר בית המשפט יקבע את הנורמה.

זבולון אורלב: אני חושב כי לגבי ההגדרה הכללית של פורנוגרפיה אנו יכולים להסכים על ידי עזרה מאנשי מקצוע.

זבולון אורלב: המחלוקת שתהיה, היא לגבי השאלה האם יהיה איסור גורף, או האם יהיה איסור חלקי.

זבולון אורלב: מיקי, לפי החוק שלך פורנוגרפיה לא תהיה אסורה.

מיכאל איתן: על פי השקפתי היא לא תהיה קיימת, אלא רק לאדם הרוצה באופן אישי לצפות באותו משדר.

זבולון אורלב: לפי הצעת החוק שלך המצב יישאר כמו שהוא היום.

מיכאל איתן: המצב לא יוכל להיות כמו היום.

זבולון אורלב: מה יקרה אם המועצה לא תחליט בעניין?

זבולון אורלב: הרי אתה לא נותן שום קו מנחה למועצה.

מיכאל איתן: אני במפורש קובע כי: "לא ישדר בעל זיכיון או בעל רשיון לשידורים משדרים למבוגרים, אלא על פי בקשת מנוי ובתנאי שניתן להבטיח כי צפייה, או אי צפייה בהם תהא בשליטתו המלאה של מנוי, על פי כללים שתקבע המועצה".

זבולון אורלב: המועצה תוכל לטעון כי לא מדובר בשידור למבוגרים.

מיכאל איתן: כך הם יוכלו לטעון גם כי לא מדובר במשדר פורנוגרפי.

זבולון אורלב: שידור למבוגרים הוא לא מושג בינלאומי.

מיכאל איתן: כל העניין הזה בא בעיקרו לענות על הבעיה של הנוער והילדים.

מיכאל איתן: יש במדינת ישראל חוק צנזורה על סרטים ומחזות, המדבר על כך שתהייה צנזורה על משדרים למבוגרים.

זבולון אורלב: לפי החוק, כל סרט שמשודר בערוצי YES ובערוץ 2 חייב לעבור אישור צנזורה.

זבולון אורלב: לכן, על פי הפרשנות הקיימת היום, הסרטים בYES- ובערוצים אחרים לא עוברים צנזורה של המועצה.

מיכל רפאלי-כדורי: אתם משתמשים כל הזמן בדוגמא של ערוצי YES, כאשר הכוונה היא גם לערוץ 10, ערוץ 2, הכבלים, ערוץ 1 והחינוכית.

יצחק וקנין: השם נקרא על מי שמתחיל.

זבולון אורלב: מיכל צודקת.

זבולון אורלב: מיקי, אתה לא תוכל להתחמק מלקבוע את הנורמה הערכית.

זבולון אורלב: המושג: "שידורים למבוגרים", הוא אינו נורמה ערכית.

מיכאל איתן: בהצעת החוק שלי ישנה הגדרה לכך: "משדרים למבוגרים- כפי שתקבע המועצה בכללים".

זבולון אורלב: אני לא סומך על המועצה.

זבולון אורלב: אני חושב כי זהו תפקידה של הכנסת לקבוע את הקו המנחה הערכי.

מיכאל איתן: יהיה לך קשה לעשות זאת.

יצחק וקנין: אני זוכר את הויכוחים שלי עם דורית בנושא שלי האכיפה.

יצחק וקנין: היא אמרה לי בעצמה כי יש לה בעיה לאכוף בנושא הזה.

זבולון אורלב: אני רוצה לומר מעט לשבחה של דורית.

זבולון אורלב: דורית עושה מלאכה מאוד נאמנה, למרות זאת תחת אותה מועצה התקיימו שידורים פורנוגרפיים ברשתות הטלוויזיה שהיא אחראית עליהן.

זבולון אורלב: מדוע זה קרה?

זבולון אורלב: מדוע המועצה לא קבעה כללים?

זבולון אורלב: דורית, את רוצה שאני אזכיר לך את השידורים שהיו בערוץ 4 בלילה?

זבולון אורלב: לכאורה אם יש חוק האוסר שידורים אלו, מה מנע מהמועצה למנוע זאת?

מיכאל איתן: לדעתי, המועצה כנראה קבעה כללים, אך הערוצים לא ביצעו אותם.

מיכאל איתן: לא ניתן בחוק לחלק את הדברים לשחור ולבן.

מיכאל איתן: גם אם תיתן הגדרה לפורנוגרפיה, אתה תראה כי ההגדרה הזו תינתן לפרשנויות שונות.

מיכאל איתן: מוכרחים להיות מעט יותר ליבראליים.

מיכאל איתן: ישנה מועצה וזהו תפקידה.

מיכאל איתן: אם המועצה לא מתפקדת כמו שצריך, נפעל כדי להחליף את הרכבה.

מיכאל איתן: אנו לא יכולים כמחוקקים לכוון את האנשים כולם שילכו אחר הראש שלנו, במיוחד בנושאים שקשה מאוד להגדיר אותם.

זבולון אורלב: לשיטתך, מדוע שלא תהייה ליבראלי ותשאיר את המצב כפי שהו?

זבולון אורלב: ישנה מועצה וישנו תיקון לחוק הבזק, ועל פי זה יפעלו.

מיכאל איתן: המצב היום הוא בעיני גרוע מאוד.

מיכאל איתן: אדם שאינו מעוניין בערוץ מסוים, חייב לרכוש את החבילה כולה.

מיכאל איתן: אותו אדם, בניגוד לעמדת המועצה, לא רוצה שיהיה בביתו כלל ערוץ פורנוגרפיה, והמועצה קבעה כללים כי אדם חייב לרכוש את חבילת הערוצים כולה.

מיכאל איתן: אני רוצה לתת לאדם שליטה על רכישת הערוצים בהם הוא מעוניין.

זבולון אורלב: אם הם יצהירו כאן כי הם מוכנים לעשות זאת?

מיכאל איתן: הם לא יסכימו לדבר כזה.

מיכאל איתן: אני לא מדבר רק על ערוץ פורנוגרפיה, אלא גם על ערוצים אחרים.

זבולון אורלב: הצעת החוק שלך לא פותרת את הבעיה.

מיכאל איתן: אני רוצה לתת את השליטה ואת חופש ההכרעה בידי האדם.

זבולון אורלב: תציע חוק כללי הקובע כי לא ניתן לכפות חבילת ערוצים שלמה על אדם, ואדם יכול לבחור בעצמו כל ערוץ שירצה.

מיכאל איתן: אני מנסה לחדד את ההבדל בגישות.

מיכאל איתן: אני משאיר לפרט את ההכרעה הסופית.

זבולון אורלב: אני לא מתנגד לזה, אך אני אומר כי אנו כמחוקקים צריכים לתת את הנורמה הערכית למועצה, ואני מסכים כי היישום שלה יהיה בידיהם.

זבולון אורלב: אתה נותן להם פתח לכך שהם לא יבצעו זאת.

מיכאל איתן: אני לא נותן פתח לכך, אני מחייב אותם.

מיכאל איתן: אם אתה בא בטענה על השימוש הפורנוגרפי בטלוויזיה, מדוע שלא תתקן את החוק הפלילי?

מיכאל איתן: אם אנו רואים כי החוק למניעת פרסומי תועבה אינו עונה על הצרכים, כי אינו כולל הגדרה נכונה, אנו צריכים לתקן את החוק.

מיכאל איתן: מדוע מותר לאדם לשכור קלטת פורנוגרפית מחנות ואסור לו להזמין דרך הטלוויזיה סרט כזה?

זבולון אורלב: כל משפטן מתחיל יאמר לך כי ישנו הבדל יסודי בין עסק פרטי של קונה מרצון ומוכר מרצון, לבין שימוש בנכס ציבורי.

זבולון אורלב: הנחת היסוד שלנו היא כי ערוץ שידור הוא נכס ציבורי.

זבולון אורלב: אני לא רוצה שישתמשו בנכס שלי כדי לקלקל ולהרוס את החברה בישראל.

מיכאל איתן: זה לא נכס שלך.

זבולון אורלב: זהו נכס של כל אזרחי המדינה.

זבולון אורלב: עובדה שצריך רשיון וזיכיון, וצריך לעמוד למכרז.

מיכאל איתן: כל עולם התקשורת היום איננו עסק ממשלתי.

מיכאל איתן: אנו צריכים להתייחס אל כל הערוצים כאל קונה מרצון למוכר מרצון.

מיכאל איתן: אם לא נתייחס אליהם כך תהיינה שורה של בעיות כלכליות, בירוקרטיות, פרוטקציוניסטיות וכו'.

מיכאל איתן: אנו צריכים לומר כי אם ישנה נורמה פלילית שהיא לא בסדר, נטפל בה.

מיכאל איתן: מדוע אנו צריכים חוקים שונים לגורמים שונים?

זבולון אורלב: אנו מגיעים פה למחלוקת עמוקה יותר של רשיונות וזיכיונות.

זבולון אורלב: על פי השקפתי, המחויבות של חנות השכרת קלטות באשר למכירת קלטות, היא שונה לחלוטין מהמחויבות של כל ערוצי הטלוויזיה באחריות שלהם כלפי החברה הישראלית.

מיכאל איתן: אתה אומר כי לא אכפת לך כי יהיה פרסום תועבה בעיתון, אבל אכפת לי כי הוא לא יפורסם בטלוויזיה.

מיכאל איתן: יש כאן מידה מסוימת של צביעות.

מיכאל איתן: כך אתה לא תוקף את הבעיה עצמה, אלא אתה אומר כי היכן שאני יכול לפעול אני אפעל, אבל השאר לא מעניין אותי.

מיכאל איתן: אני חושב כי זה לא בסדר.

זבולון אורלב: אנו נאבקים גם על כך שהתחילו פרסומי תועבה בעיתונות.

זבולון אורלב: הכנסת הגיבה על הפרסומים האלו, ולא השתמשה בחוק איסור פרסומי תועבה, אלא הלכה וחוקקה חוק אחר, כיוון שהמונח תועבה הוא מונח כללי.

מיכאל איתן: אם כך תשנה את המונח.

זבולון אורלב: אני לא מעוניין לשנות אותו, כי אני ליבראל.

זבולון אורלב: אני רוצה רק להגביל בדבר שהוא נכס ציבורי, אני לא רוצה להגביל בעניין פרטי.

מיכאל איתן: אבל השירות כאן הוא שירות פרטי.

מיכאל איתן: הנכס הוא נכס ציבורי.

זבולון אורלב: אני מנסה לשכנע את מיקי שבמקום: "שידורים למבוגרים" יהיה כתוב פורנוגרפיה, ותיכנס הגדרה לפורנוגרפיה בהצעת החוק שלו.

מיכאל איתן: לא אכפת לי לעשות זאת.

מיכאל איתן: זבולון, אני מבקש שתיקח על עצמך את האתגר לבדוק את העניין של הנורמה הכללית.

מיכאל איתן: אני חושב כי זה לא לגיטימי לשבת פה ולהרגיש כאילו הדברים שייכים לנו.

מיכאל איתן: אנו יכולים לקבוע רק את הנורמה.

מיכאל איתן: למרות שמדובר בזיכיון ממשלתי, לא ניתן לקבוע חוקים מגבילים.

מיכאל איתן: אם הנורמה לא טובה, נשנה את הנורמה.

מיכאל איתן: אני לא מעוניין שנתערב ביחסים בין ספק טלוויזיה לצרכן.

זבולון אורלב: בעקבות הדיון הזה אני מציע לך כי בסופו של סעיף א' בהצעת החוק שלך ייכתב במקום "משדרים למבוגרים" "משדרים פורנוגרפיים וכל משדר אחר שהמועצה תקבע בכללים".

דורית ענבר: אני מציעה כי תיקבע ישיבה בעוד שבוע בה אנו נציע את הנוסח המקובל עלינו, המנסה להגדיר את הדברים בצורה יותר מדויקת, וינסה לשלב בין שתי ההצעות.

יצחק וקנין: הניסיון הוא מר איתם.

יצחק וקנין: הם לא היו הוגנים איתנו לאורך כל הדרך.

יצחק וקנין: אני חושב כי אם הצעת סדר היום לא תהיה מונחת בצורה ברורה ומוחלטת, יעשו מאיתנו צחוק.

יצחק וקנין: מיקי, אתה זה שהזהרת אותנו מפניהם.

מיכאל איתן: את המטרה שלך השגת, כיוון שהם מפסיקים בשידורים הפורנוגרפיים.

יצחק וקנין: לי אין שום פשרות בנושא הזה.

יצחק וקנין: השידורים האלו צריכים לרדת מעל המסכים.

יצחק וקנין: מי שרוצה לקנות קלטת של שידורים כאלה שיקנה, אך בערוצים הממשלתיים שהמדינה נתנה להם רשיון וזיכיון, אני חושב כי יש לאסור שידורים כאלה.

מיכאל איתן: אני רוצה להציע הגדרה ל"שידורים פורנוגרפיים": "משדרים הכוללים תכנים העוסקים במין בדרך של הצגת יחסים מיניים שיש בהם ביזוי או השפלה מיניים, או שמציגים אדם כחפץ זמין לשימוש מיני, או כנתון להתעללות גופנית או מינית".

מיכאל איתן: מיקי, אני רוצה לשכנע אותך כי אנו ניקח על עצמנו לקבוע את הנורמה הערכית ולא נסתתר מאחורי המונח "משדרים למבוגרים", שהוא מונח טוב, אך הוא חייב לגרור אחריו את המילה "לרבות".

מיכאל איתן: זו התקדמות גדולה מאוד.

מיכאל איתן: ההצעה השנייה מציעה איסור גורף, אך ניתן עוד לדבר על כך.

מיכאל איתן: בהצעה של חה"כ איתן מדובר על כל משדר באשר הוא בלי קשר לערוץ מסוים.

זבולון אורלב: ההצעה שלנו היא כי הצעתו של מיקי תנוסח אחרת, כך שהמושג "משדרים למבוגרים" יישאר ותובא לו הגדרה, וכן יבוא סעיף נוסף המדבר על איסור שידורים נוספים שתקבע המועצה על ידי כללים.

זבולון אורלב: יש תכנים נוספים כמו, סמים ואלימות אשר משפיעים על ילדים.

דורית ענבר: אני חושבת כי אם אנו ננסח הצעה המנסה לשלב בין שתי הצעות החוק, זה יפתור את כל הבעיה של ההגדרות שקיימות עכשיו.

דורית ענבר: אני חושבת שצריך לחדד את הדברים שלא היו בהירים קודם.

דורית ענבר: הבעיה העיקרית היתה העמימות לגבי לוח הזמנים וההוראות, ועל כן צריך להבהיר את הדברים ולחדד אותם, למרות שלחברות הכבלים והלווין בקדנציה הזו הספיק הדיון הזה כדי שיתיישרו הדברים.

דורית ענבר: לדעתי, לא צריך לחסום את ערוצי הכבלים, כיוון שהדבר הזה יביא להחמרה.

דורית ענבר: חה"כ ועקנין ואני ניסינו לשכנע אחד את השני לא פעם בסוגייה הזו.

יצחק וקנין: לפני שנתיים לא היו ערוצים כאלו.

דורית ענבר: לא היו ערוצים, אבל היו קלטות שהן הרבה יותר גרועות ממה שמראים בערוצים האלה.

דורית ענבר: אני חושבת, כי כאשר הדברים יותר בסיסיים הם זמינים, אז לא הולכים לחפש דברים יותר גרועים.

דורית ענבר: המועצה כוללת אנשים שונים מלאי רצון טוב, אך מעבר לזה, יש למועצה גוף מקצועי שמייעץ ועורך מחקרים לגבי הנעשה בעולם, ונותן את הכלים המקצועיים להחליט בעניין הקונקרטי הזה כדי להתמחות ולצבור מידע.

זבולון אורלב: אם כך, איך נולד ערוצי הפורנוגרפיה?

זבולון אורלב: המקצועיות והמחקרים הביאו להקמת ערוצי פורנוגרפיה?

דורית ענבר: ההוראות של המועצה היו הוראות מאוד נוקשות.

דורית ענבר: הבעיה היא שהחוק עד היום עוד לא נכנס לתוקף.

דורית ענבר: במסגרת אי הבהירות לגבי מה מותר ומה אסור, ובמסגרת הרצון שלהם להרוויח, היה גם המון רצון טוב.

דורית ענבר: הראייה לכך היא הורדת הערוצים האלו בעקבות בקשה, למרות שלא היו חייבים לעשות זאת.

יצחק וקנין: זה היה לאחר שחוקק החוק.

יצחק וקנין: אתם מנצלים כל פרצה כדי להמשיך ולשדר את מה שאתם משדרים.

דורית ענבר: אנחנו בעוד שבוע נגיש הצעה שאני מקווה שתספק את כולם.

זבולון אורלב: מיקי, על פי החוק שלך אפשרי שיהיה ערוץ פורנוגרפי, ואם מנוי יבקש להיות מנוי לו, הוא יהיה מנוי לו.

מיכאל איתן: נכון.

מיכאל איתן: החוק צריך לקבוע נורמה כי לאזרח תהייה שליטה על הערוצים בהם הוא מעוניין לצפות.

מיכאל איתן: אני בגישה העקרונית שלי הייתי מעוניין שזה מה שיהיה.

מיכאל איתן: מאחר שאנו חיים בקואליציות, הקשבתי להצעתו של חה"כ ביבי מתוך כוונה לעשות קואליציה משותפת על מנת להגיע לפשרה.

מיכאל איתן: הסכמנו כי הדברים יצורפו ואני אסכים כי זה יהיה רק בPAPAR VIUW-, והם יסכימו כי זה יהיה בשליטה.

מיכאל איתן: כאשר נגיע לניסוח הסופי זו תהייה עמדתי.

אסתר הרצוג: העמדה שלי היא עמדה הנגזרת מעמדה פמיניסטית חברתית.

אסתר הרצוג: העמדה הפמיניסטית טוענת, כי הפורנוגרפיה היא אמצעי מאוד מרכזי בדיכוי והשפלה של נשים.

אסתר הרצוג: זו תעשייה המגלגלת הון עתק על גב ניצול של מיניות האישה.

אסתר הרצוג: אנחנו מעונינים לשנות את הסדר החברתי שבו נשים הן חפץ זמין לשיסוי, ביזוי, דיכוי וניצול.

אסתר הרצוג: ברור כי המושג תועבה לא מתאים לנו, כיוון שאנו לא מייצגים את התפיסה הדתית-חרדית.

אסתר הרצוג: אנו שמחים כי אנו זוכים לשיתוף פעולה עם חברי הכנסת הדתיים, ואנו מצרות על כך שחברות כנסת פמיניסטיות הן לא אלה אשר משתפות פעולה בנושא.

אסתר הרצוג: המושג פורנוגרפיה הוא המושג הבינלאומי הנכון, אשר משמעותו המפורשת היא זנות מצולמת.

אסתר הרצוג: אני לא רואה הבדל בין צפייה בסרטים פורנוגרפיים בערוצי טלוויזיה לבין צפייה בפורנוגרפיה בבתי בושת.

אסתר הרצוג: משלמים את הכסף לסרסור וניתן לראות יחסי מין.

אסתר הרצוג: מהבחינה הזו המדינה הופכת להיות נותנת הלגיטימציה לסרסורים של סרטי פורנו.

אסתר הרצוג: הטענה כי אין מה לעשות וזו המציאות, זו טענה אשר משמיטה את הבסיס מכל תזה מוסרית וניסיון לבנות מערכת מוסרית כלשהי.

אסתר הרצוג: אם טוענים כי לא ניתן למנוע זאת, זאת אומרת כי גם לא ניתן למנוע גנבות ורצח.

אסתר הרצוג: במצב כזה ניתן לבטל את כל החוקים, כיוון שהטענה היא כי לא ניתן למנוע עברות.

אסתר הרצוג: מערכת מוסרית בנויה על כך שאנו מנסים להיאבק בדברים שאינם מוסריים ומנסה למנוע אותם.

מיכאל איתן: המציאות היא תמיד שונה מהערכים המוסריים שאליהם את שואפת, כי אחרת הם לא היו הופכים להיות ערכים מוסריים.

אסתר הרצוג: אתם כנציגי ציבור צריכים לעשות הכל כדי להיאבק באופן בלתי פוסק כדי שהערכים המוסריים יישמרו.

אסתר הרצוג: אני חושבת כי מה שנשמע פה הם דברים הנוגעים לאינטרס כספי.

יצחק וקנין: האינטרס היחידי העומד אל מול עיני בעלי הערוצים הללו הוא אינטרס כספי בלבד.

אסתר הרצוג: נציגי הציבור צריכים לזכור כי הם חייבים להיות נאמנים לדרך שהיא אידיאולוגית, גם אם הם יודעים שזה לא יהיה להם קל.

מיכל רפאלי-כדורי: אני רוצה למסור כמה עובדות ולומר כי מאז כניסת שידורי הPAPAR VIUW- ישנה ירידה דרמטית בלקיחת סרטים מחברות הוידאו, בעיקר סרטים פורנוגרפיים.

מיכל רפאלי-כדורי: העובדה היא כי צפייה בסרטים שיש עליהם פיקוח ובקרה ואין בהם התעללות ופדופיליה, עדיפה כאשר היא מובילה לירידה בצפיית סרטים שאין עליהם פיקוח כלל.

אסתר שטרנבך: שתי ההצעות לא יכולות לחיות יחד כמו שהן מופיעות כעת.

אסתר שטרנבך: ההצעה של חה"כ ביבי מדברת על איסור גורף ומוחלט, ואילו ההצעה של חה"כ איתן מאפשרת משדרים במתכונת מסוימת.

אסתר שטרנבך: במצב כזה, לדעתי, להביא אותם יחד לקראת קריאה ראשונה, זה לא נכון.

אסתר שטרנבך: כדי לשמור על האיזון בין החירות של הפרט ובין ההגנה על אינטרסים לגיטימיים, צריך לסמן את האינטרסים הלגיטימיים מפני אלימות והגנה על קטינים.

אסתר שטרנבך: הדברים האלו צריכים לבוא באופן מפורש בהצעת החוק המשולבת ואותם אנו צריכים להבהיר.

אסתר שטרנבך: כדי שאפשר יהיה לעשות את האיזון בין שני האינטרסים האלה, אני מציעה שנגבש הצעה משולבת של השתיים לפני הקריאה הראשונה, ונביא אותה לדיון בפני הוועדה הזו.

זבולון אורלב: ישנן שתי אפשרויות.

זבולון אורלב: אפשרות אחת היא לגשת עם שתי הצעות חוק נפרדות, ולעשות את ניסיון המיזוג לאחר מכן.

זבולון אורלב: האפשרות השנייה, היא לעשות את מאמץ המיזוג בין שתי ההצעות לפני שאנו מגישים אותן לקריאה ראשונה.

זבולון אורלב: אפשרות המיזוג היא שתהייה הגדרה בחוק של שידורים פורנוגרפיים, יהיה איסור גורף על ערוץ פורנוגרפי ותהיה אפשרות למועצה להתיר משדרים במנגנון של שליטה.

זבולון אורלב: זו נראית לי המתכונת המתאימה ביותר אם רוצים ללכת אחד לקראת השני, ולהגיש את שתי ההצעות האלה יחד לקראת קריאה שנייה ושלישית.

זבולון אורלב: לא ניתן להעביר את שתי הצעות החוק האלה בנפרד בקריאה שנייה ושלישית.

מיכאל איתן: ישנה בעיה נוספת.

מיכאל איתן: אם שתי ההצעות האלו תלכנה בנפרד, הן יכולות ליפול.

מיכאל איתן: יכול להיות שציבור חברי הכנסת יאמר כי הוא מצביע עבור הצעת חוק אחת הנוגעת בעניין הספציפי, ועל כן מדוע להצביע עבור עוד הצעת חוק באותו עניין.

זבולון אורלב: אני יודע כי כאשר חה"כ ביבי וחה"כ ועקנין העבירו את ההסתייגות לחוק הבזק, הם לא התכוונו לאסור PAPAR VIUW.

זבולון אורלב: עכשיו הם הלכו בדרך של הצעת חוק פרטית, כי הם הבינו שרימו אותם.

מיכאל איתן: אתה שוכח שכאשר הם הגישו את ההסתייגות לחוק הבזק, היתה רק הסתייגות אחת.

מיכאל איתן: ההצעה שלי לא עמדה אז על הפרק.

מיכאל איתן: היום כאשר ההצעה שלי עומדת על הפרק התומכים בעניין יפוצלו.

מיכאל איתן: אני מבקש לקבל דוגמאות בחקיקה בעולם, להגדרה של המונח פורנוגרפיה.

זבולון אורלב: אני מציע, שננסה לגבש הצעת חוק משותפת כך שבישיבה הבאה יונחו לפנינו שתי הצעות.

זבולון אורלב: הצעה אחת תהייה הצעתו של חה"כ ביבי, הצעה שנייה תהייה הצעתו של חה"כ איתן, וההצעה השלישית תהייה ניסיון של הצעה משולבת.

זבולון אורלב: אז נחליט האם הניסיון המאוחד הצליח או שאנו הולכים לקריאה ראשונה עם שתי הצעות חוק נפרדות.

יגאל ביבי: אני שמח כי מיקי בא לקראתנו בנושא הזה.

יגאל ביבי: היו"ר צודק כי צריך הגדרה ברורה יותר בעניין הזה.

יגאל ביבי: דורית התנדבה לשבת אתנו בכדי למצוא את ההגדרות הנכונות.

יגאל ביבי: אנו נביא את שלוש ההצעות, כפי שאמר היו"ר ואז נחליט.

יגאל ביבי: אני רוצה לברך את חברות הכבלים והלווין על כך שהם החליטו לצמצם את משדרי הפורנוגרפיה על ידי הגבלות מסוימות.

מיכל רפאלי-כדורי: אני מקווה, כי עם ישראל יברך אותך על עליית המחירים.

מיכאל איתן: לפי הנתונים שאת מסרת, הוידיומטיים יברכו אותו.

יגאל ביבי: מיכל, אם לא הייתם מגלים רצון טוב ועושים את הצעד הזה, הצעת החוק היתה כבר עוברת בכנסת.

יגאל ביבי: אני מציע שנגיע להגדרה ברורה למושג "פורנוגרפיה", ושעם ישראל יראה פחות את התועבה הזו.

יצחק וקנין: העניין הוא לא רצון טוב, הנושא הוא הרס לחברה.

יצחק וקנין: אני מדבר על ערכים ברורים שחייבים להיות לנו כחברה.

יצחק וקנין: כל התעשייה של הפורנוגרפיה בנויה על סחר בנשים.

יצחק וקנין: כאשר אתה מתיר צפייה במשדרים כאלה, אתה מתיר את התעשייה הזו.

יצחק וקנין: אני חושב כי כל אישה היתה צריכה לזעוק נגד הסחר הזה, נגד השימוש הזול בגוף האישה.

יצחק וקנין: אנשי אקדמיה הביאו דוגמה לוועדה לקידום מעמד האישה מן המשדרים הפורנוגרפיים המשודרים בYES-, וחלק מחברות הכנסת יצאו באמצע הסרט, כיוון שלא היו מסוגלות לראות זאת.

יצחק וקנין: ההתנגדות שלי למשדרים האלו היא מוחלטת.

יהודית נאות: יצחק, אני לא מבינה מדוע אתה רוצה לאסור את המשדרים לגמרי.

יהודית נאות: אם אתה לא תרצה לצפות במשדרים הללו, יהיה בידך מנגנון אשר ימנע ממך לראות משדרים אלו.

יצחק וקנין: אין לי שום ערובה לכך שהילד שלי לא יוכל לראות את המשדרים.

יצחק וקנין: הילדים שלנו יותר חכמים מאתנו, הם יצליחו לפתוח כל מנגנון חוסם.

יצחק וקנין: מספיק שסוטה אחד יראה משדר כזה ויבצע אונס, כדי לבטל לגמרי משדרים אלו.

אסתר שטרנבך: חה"כ ביבי, אני מסתייגת מהדברים שלך.

אסתר שטרנבך: אנחנו מתנגדים נחרצות באופן גורף לכל פורנוגרפיה בכל מקום כולל וידיומטיים.

אסתר שטרנבך: אנו סבורים כי המדינה צריכה לעשות הכל כדי לקבוע את האיסור באופן חד משמעי, עקרוני בלי שום פשרות.

אסתר שטרנבך: אני מבקשת לא ליפות את זה, כי אחרת אנו כקואליציה של ארגונים נגד פורנוגרפיה לא נוכל לתת לזה תמיכה.

נגה רובינשטיין: אני מבקשת כי ההצעה המשולבת תועבר אלינו כמה ימים לפני הדיון, כיוון שיש כאן אלמנטים פליליים.

זבולון אורלב: אנו נשתדל לעשות זאת, אך אנו לא מתחייבים לכך.

מיכאל איתן: אסתר, את באה בטענות כלפי חה"כ ביבי, ואני בא בטענות אלייך.

מיכאל איתן: אם את חושבת כי נורמה היא פסולה, את צריכה לקבוע כי היא פסולה בכל מקום, ולא רק כיוון שהיא ציבורית.

מיכאל איתן: אדוני היו"ר, אם אנחנו כבר מתעמקים בכל הסוגייה הזו, האם זה הגיוני לדעתך שאנו ננסה לקבל גם בדיקה של החוק הפלילי בארצות שונות בעולם, לגבי חוקים המקבילים לפרסומי תועבה בעולם, ולראות כיצד אוכפים זאת.

זבולון אורלב: זה ייקח הרבה זמן.

זבולון אורלב: אני אבקש לקבל זאת לקראת קריאה שנייה ושלישית.

ישראלה גרציאני: בוועדה לקידום מעמד האישה ישנו מחקר השוואתי והגדרות במדינות שונות בנוגע לנושא זה.

מיכאל איתן: אני שואל לגבי החוק הפלילי בעולם ולא לגבי הגדרות של המושג פורנוגרפיה.

זבולון אורלב: הצעה אחת תהייה הצעתו של חה"כ ביבי, הצעה שנייה תהייה הצעתו של חה"כ איתן, ההצעה השלישית תהייה הניסיון של הצעה משולבת על בסיס של שלושה עקרונות.

זבולון אורלב: העיקרון האחד הוא שבנוסף להגבלות על משדרים למבוגרים, תהיה גם הגדרה למשדרים פורנוגרפיים.

זבולון אורלב: העיקרון השני יהיה איסור גורף על ערוץ פורנוגרפי.

זבולון אורלב: העיקרון השלישי יהיה מנגנון של אפשרות וצפייה במשדרים הפורנוגרפיים.

זבולון אורלב: החוק צריך להקיף את כל הערוצים למיניהם כולל בעלי רשיון וזיכיון.

זבולון אורלב: אני מבין כי דורית ביחד עם חברי הכנסת המציעים יעסקו בניסוחה של הצעת החוק המשותפת.

זבולון אורלב: אנו מדברים על טווח של כמה ימים, ואנחנו מבקשים כי מיד בתום העבודה המשותפת יועבר עותק דחוף לאתי בנדלר היועצת המשפטית ולנגה רובינשטיין ממשרד המשפטים.

זבולון אורלב: תודה רבה, הישיבה נעולה.